แกว่งขึ้น...แต่ที่1,325 และ 1,340 จะเห็นแรงขายมากขึ้น
ทิศทางตลาดหุ้นไทยสัปดาห์ที่ผ่านมาแกว่งตัวขึ้นสลับปรับฐานเป็นระยะๆ โดยการเก็งกำไรในหุ้นขนาดกลางและเล็กมีเข้ามามาก ช่วยสร้างสีสันให้ตลาด และตลาดยังคงแกว่งตัวขึ้น ในขณะที่หุ้นใหญ่มีแรงซื้อหุ้นในกลุ่มธนาคารเข้ามาเป็นหลักเป็นปัจจัยผลักดันดัชนีให้ปรับตัวขึ้น ส่วนประเด็นที่เข้ามากดดันตลาดในระยะสั้นเป็นเรื่องของสเปนที่ยังไม่เข้าขอรับความช่วยเหลือ นอกจากนี้ช่วงเวลานี้ยังเป็นช่วงเวลาที่มูดี้ส์จะพิจารณาปรับอันดับเครดิตของสเปนลง ส่งผลให้ภาพรวมในระยะสั้นปัจจัยเรื่องสเปนเป็นประเด็นที่กดดันตลาด แม้ว่าในระยะกลางยาวจะได้ประโยชน์จากสภาพคล่องที่เพิ่มขึ้นจากมาตรการปลายเปิดของเฟด อย่าง QE3 และมาตรการ OMTs ของ ECB โดยตลอดสัปดาห์ที่ผ่านมานักลงทุนต่างชาติเป็นผู้ซื้อสุทธิหนุนตลาดต่อเนื่อง
4 ต.ค. 2555

ทิศทางตลาดหุ้นไทยสัปดาห์ที่ผ่านมาแกว่งตัวขึ้นสลับปรับฐานเป็นระยะๆ โดยการเก็งกำไรในหุ้นขนาดกลางและเล็กมีเข้ามามาก ช่วยสร้างสีสันให้ตลาด และตลาดยังคงแกว่งตัวขึ้น ในขณะที่หุ้นใหญ่มีแรงซื้อหุ้นในกลุ่มธนาคารเข้ามาเป็นหลักเป็นปัจจัยผลักดันดัชนีให้ปรับตัวขึ้น ส่วนประเด็นที่เข้ามากดดันตลาดในระยะสั้นเป็นเรื่องของสเปนที่ยังไม่เข้าขอรับความช่วยเหลือ นอกจากนี้ช่วงเวลานี้ยังเป็นช่วงเวลาที่มูดี้ส์จะพิจารณาปรับอันดับเครดิตของสเปนลง ส่งผลให้ภาพรวมในระยะสั้นปัจจัยเรื่องสเปนเป็นประเด็นที่กดดันตลาด แม้ว่าในระยะกลางยาวจะได้ประโยชน์จากสภาพคล่องที่เพิ่มขึ้นจากมาตรการปลายเปิดของเฟด อย่าง QE3 และมาตรการ OMTs ของ ECB โดยตลอดสัปดาห์ที่ผ่านมานักลงทุนต่างชาติเป็นผู้ซื้อสุทธิหนุนตลาดต่อเนื่อง
ทิศทางระยะสั้นคาดว่ายังเป็นการแกว่งตัวขึ้นเพื่อทดสอบบริเวณ 1,325 หรือ 1,340 จุด ที่จะทำให้ตลาดมีช่วงชะลอตัวลง โดยประเด็นเรื่องสเปนที่ยังไม่ขอรับความช่วยเหลือทางการเงินอย่างเป็นทางการและความเสี่ยงที่สเปนจะถูกลดอันดับโดยมูดี้ส์จะเป็นปัจจัยรบกวนตลาดช่วงสั้น โดยหากสเปนยังไม่ขอรับความช่วยเหลือจะส่งผลให้ ECB ไม่สามารถเข้าซื้อพันธบัตรในโปรแกรม OMTs ได้และอัตราผลตอบแทนพันธบัตรสเปนที่มีขนาดใหญ่เป็นอันดับ 4 ในยุโรปมีโอกาสปรับตัวขึ้น ในประเด็นนี้เราประเมินว่าสเปนจะขอรับความช่วยเหลืออย่างเป็นทางการในช่วง 2 สัปดาห์สุดท้ายของเดือน หลังจากรู้ผลการเลือกตั้งภูมิภาคของสเปนในวันที่ 21 ต.ค.นี้ ซึ่งหากประกาศรับความช่วยเหลือออกมาจริง ถือว่าจะมีความชัดเจนเชื่อว่าจะเป็นข่าวดีต่อตลาดเนื่องจากประเด็นนี้กดดันตลาดมาระดับหนึ่งแล้ว
นอกจากนี้ ประเด็นที่จะส่งผลให้อัตราผลตอบแทนพันธบัตรปรับตัวขึ้นมาจากประเด็นเรื่องมูดี้ส์ที่มีแนวโน้มจะปรับลดอันดับเครดิตของสเปนลงจากเดิมที่ Baa3 ซึ่งเป็นอันดับสุดท้ายของระดับที่น่าลงทุน (Investment Grade) หากต่ำกว่านี้จะถือว่าเป็นระดับขยะ (Junk) ซึ่งจะเป็นความเสี่ยงที่ส่งผลให้อัตราผลตอบแทนพันธบัตรปรับตัวขึ้น โดยสถาบันจัดอันดับเครดิตบางแห่งได้มีการปรับอันดับเครดิตลงไปแล้ว โดย อีแกน โจนส์ ได้มีการปรับลดอันดับเครดิตสเปนสู่ขยะ ในวันที่ 27 ก.ย. ที่ผ่านมา จากระดับ CC+ ลงสู่ CC อย่างไรก็ตาม S&amp;P ยังคงอันดับเครดิตเครดิตสเปนที่ BBB+ 
ส่วนทางด้านสหรัฐ ข้อมูลสำคัญที่น่าจับตา จะเป็นการเปิดเผยผลการประชุมเฟดย้อนหลัง (FOMC Minutes) เป็นครั้งที่มีการทำ QE3 วันที่ 12-13 ก.ย.ที่ผ่านมา โดยจะมีการเปิดเผยในวันนี้ เชื่อว่าจะต้องมีการให้เหตุผลเพื่อสนับสนุนการทำ QE อย่างหนาแน่นและจะเป็นปัจจัยบวกต่อตลาดหุ้น ซึ่งภายหลังรู้ผลการประชุม คณะกรรมการเฟดเกือบทุกท่านได้ออกมาโต้แย้งและให้ข้อมูลเพื่อสนับสนุนการทำ QE รอบนี้อย่างเต็มที่ ทำให้เชื่อว่าการเปิดเผยผลการประชุมย้อนหลังมีโอกาสเป็นปัจจัยหนุนตลาด
สำหรับแนวโน้มทิศทางระยะกลางยาว ของตลาดคาดว่าแนวโน้มสภาพคล่องยังคงมีโอกาสเพิ่มขึ้นต่อเนื่อง เนื่องจากเราประเมินว่า ธนาคารกลางประเทศขนาดกลางและเล็กอื่นๆ จะต้องใช้นโยบายผ่อนคลายตาม FED และ ECB ตามมา และเหตุผลส่วนหนึ่งเพื่อปกป้องผลกระทบจากค่าเงินแข็ง ซึ่งจะส่งผลให้โดยรวมสภาพคล่องยังคงอยู่ในระดับสูงและหนุนตลาดหุ้น 
ทิศทางเทคนิค ระยะสั้นคาดว่าการแกว่งตัวขึ้นจะมีแนวต้านที่ทำให้ชะลอตัวอยู่ที่บริเวณ 1,325 และ 1,340 จุด ตามลำดับ หลังจากนั้นคาดว่าจะเกิดการปรับฐานบ้างหลังจากปรับตัวขึ้นมาต่อเนื่อง โดยที่ผ่านมาตลาดมีการปรับฐานสั้นที่บริเวณ 1,300 จุด ทำให้ที่บริเวณ 1,300 เป็นฐานราคาทางเทคนิค หากยังไม่อ่อนตัวลงต่ำกว่านี้ยังคงเป็นการแกว่งตัวขึ้น
กลยุทธ์การลงทุน แนะนำให้ “ถือหุ้น” เพื่อรอขายตามแนวต้าน 1,325 และ 1340 จุด เนื่องจากเชื่อว่าการแกว่งตัวขึ้นของตลาดยังคงได้ปัจจัยสนับสนุนเรื่องสภาพคล่อง แต่จะมีแรงเทขายออกมาเป็นระยะๆ เนื่องจากประเด็นเรื่องสเปนและกรีซยังคงเป็นปัจจัยที่กดดันตลาดเป็นระยะๆ โดยในสัปดาห์หน้าจะมีความชัดเจนเรื่องกองทุน ESM ในวันจันทร์ที่ 8 ต.ค.นี้